
PARLAMENTUL ROMÂNIEI

CAMERA DEPUTAŢILOR
	 Comisia pentru politică economică,
        reformă şi privatizare 
	
	                         Bucureşti,  11.09.2012
                         Nr. 21/105
                         PL-x 179/2012


    AVIZ

asupra proiectului de Lege privind modificarea şi completarea 
Legii nr.571/2003 privind Codul fiscal şi alte măsuri financiar-fiscale
               În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia pentru politică economică, reformă şi privatizare a fost sesizată spre dezbatere şi avizare, cu proiectul de Lege privind modificarea şi completarea Legii nr.571/2003 privind Codul fiscal şi alte măsuri financiar-fiscale, trimis cu adresa nr. PL-x 179 din 29 mai 2012, înregistrată sub                    nr. 21/105 din 31 mai  2012. 
  Senatul, în calitate de primă Cameră sesizată, a adoptat iniţiativa legislativă, în conformitate cu prevederile articolului 75 alineatul (2) teza a  III-a din Constituţia României, republicată.
  Conform prevederilor art. 75 din Constituţia României, republicată, şi ale art.92 alin. (9) pct. 1 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.

  În conformitate cu prevederilor art. 61 din Regulamentul Camerei Deputaţilor, republicat, cu modificările şi completările ulterioare, Comisia a dezbătut iniţiativa legislativă menţionată mai sus, în şedinţa din 11 septembrie 2012.

     Membrii Comisiei au examinat proiectul de lege supus avizării, expunerea de motive, avizul favorabil al Consiliului Legislativ, transmis cu adresa                                         nr. 1274 din 5 decembrie 2011 şi  punctul de vedere al Guvernului transmis cu adresele  nr. 42 din 13 ianuarie 2012, respectiv nr. 4841 din 10 iulie 2012, prin care nu susţine adoptarea acestei iniţiative legislative. 
     Cu prilejul dezbaterilor, membrii Comisiei pentru politică economică, reformă şi privatizare au constatat că iniţiativa legislativă nu se justifică întrucât modificarea propusă, respectiv deducerea contravalorii impozitului achitat din cuantumul chiriei aferente spaţiului închiriat, face obiectul contractului încheiat între părţile contractante, reglementat prin Legea nr. 287/2009 privind Codul civil, republicată, cu modificările ulterioare şi nu prin Legea nr. 571/2003 privind Codul fiscal, cu modificările şi completările ulterioare.

     Mai mult decât atât, adoptarea unei astfel de soluţii legislative ar genera un impact negativ atât asupra veniturilor bugetului de stat, cât şi asupra veniturilor bugetelor locale.
Faţă de aceste considerente, membrii Comisiei pentru politică economică, reformă şi privatizare au hotărât, cu unanimitate de voturi, avizarea negativă a iniţiativei legislative.
     În raport cu obiectul şi conţinutul său, proiectul de lege face parte din categoria legilor ordinare.

                    PREŞEDINTE
                       SECRETAR 
                  Mihai TUDOSE                                                          Horia GRAMA
      Şef serviciu

